b'\n_START_ARTICLE_\nKortina\n_START_PARAGRAPH_\nDru\xc5\xa1tvo Kortina je bilo ustanovljeno 14.02.1989 na pobudo slovenskih udele\xc5\xbeencev Festivala IDRIART, ki ga je pred tem vsako leto na Bledu organiziral violinist Miha Poga\xc4\x8dnik []. Osnovni cilj dru\xc5\xa1tva je bila popularizacija waldorfske pedagogike, biodinami\xc4\x8dnega kmetijstva, zdravilne pedagogike, antropozofske medicine ter drugih ved, ki so se razvile na principih antropozofije. Med pobudniki in ustanovitelji so bili Jo\xc5\xbee J. Primo\xc5\xbei\xc4\x8d, ki je bil izvoljen za prvega predsednika dru\xc5\xa1tva, Vali Tretnjak, Vinko Zalar, Tatjana Pahor, Jelena Vidmar, Vera Klemen\xc4\x8di\xc4\x8d, Samo Sim\xc4\x8di\xc4\x8d, Majda Ostan, Sta\xc5\xa1a Vidmar, Sa\xc5\xa1a Gabrovec, Marja Strojin, Janko Dolin\xc5\xa1ek, Meta Vrhunc in Alojz Klav\xc4\x8di\xc4\x8d. Od ustanovitve pa do konca leta 2003, ko je dru\xc5\xa1tvo prenehalo z delovanjem, se je vanj v\xc4\x8dlanilo 470 \xc4\x8dlanov._NEWLINE__NEWLINE_Dru\xc5\xa1tvo je leta 1990 za\xc4\x8delo s seminarji waldorfske pedagogike. Najprej za waldorfske u\xc4\x8ditelje in vzgojitelje v osnovnih \xc5\xa1olah, kasneje pa \xc5\xa1e za waldorfske u\xc4\x8ditelje v sredsnjih \xc5\xa1olah. Skupno \xc5\xa1tevilo udele\xc5\xbeencev, iz katerih so se kasneje kadrovali u\xc4\x8ditelji Waldorfske \xc5\xa1ole v Ljubljani, je bilo preko 150._NEWLINE__NEWLINE_Od leta 1994 pa do leta 2003 je dru\xc5\xa1tvo izvajalo Program stalnega strokovnega spopolnjevanja delavcev v vgoji in izobra\xc5\xbeevanju po pogodbi z Ministrstvom za \xc5\xa1olstvo in \xc5\xa1port.Teh izobra\xc5\xbeevanj se je udele\xc5\xbeilo preko 230 u\xc4\x8diteljev in u\xc4\x8diteljic rednih osnovnih \xc5\xa1ol._NEWLINE__NEWLINE_Dru\xc5\xa1tvo je organiziralo tudi na stotine predavanj in seminarjev s podro\xc4\x8dja antropozofije, waldorfske pedagogike, zdravilne pedagogike, evritmije, biodinami\xc4\x8dnega kmetijstva in antropozofske medicine._NEWLINE__NEWLINE_Leta 1991 je vodenje dru\xc5\xa1tva prevzela Branka Ukmar Strmole, ki je kasneje postala prva ravnateljica Waldorfske \xc5\xa1ole v Ljubljani._NEWLINE__NEWLINE_Ker so iz Dru\xc5\xa1tva KORTINA iz\xc5\xa1le nove organizacijske oblike, kot so za Waldorfsko pedagogiko Zavod za razvoj waldorfskih \xc5\xa1ol in vrtcev v Sloveniji, za biodinami\xc4\x8dno kmetijstvo Dru\xc5\xa1tvo Ajda ter evritmijsko dru\xc5\xa1tvo Lepa Vida, je dru\xc5\xa1tvo leta 2003 prenehalo s svojim delovanjem.'